Id-Deċiżjoni li tistabbilixxi l-programm dwar il-Prevenzjoni tal-Konsum tad-Droga u Informazzjoni lill-Pubbliku (DPIP, Drug Prevention and Information Programme) teħtieġ li l-Kummissjoni tippreżenta evalwazzjoni ex post li tkopri mill-2007 sal-2013 . Din l-evalwazzjoni twettqet minn evalwatur estern indipendenti assistit mill-persunal tal-Kummissjoni.

2.2.2Il-kumplimentarjetà fil-livell tal-proġetti

Sommarji tal-proġett b’informazzjoni dwar il-proġetti kollha ffinanzjati mid-DPIP kienu disponibbli pubblikament fuq is-sit web tad-DĠ Ġustizzja li huwa ddedikat għal sejħiet għal proposti tad-DPIP. L-informazzjoni magħżula dwar il-proġetti tista’ tinstab ukoll fuq is-sit web tal-EMCDDA. . Barra minn hekk, il-pubblikazzjoni “Projects, studies and research on illicit drugs funded by the European Commission 2007-2010” ipprovdiet ħarsa ġenerali komprensiva tal-proġetti ffinanzjati taħt id-DPIP, il-Programm tas-Saħħa, FP7 u ISEC bejn l-2007 u l-2010. Pubblikazzjoni oħra “New Psychoactive Substances Projects, Studies and Research’’ ipprovdiet ukoll informazzjoni dwar proġetti li jiffukaw fuq sustanzi psikoattivi ġodda ffinanzjati mid-DPIP, mill-Programm tas-Saħħa, FP6, FP7 u ISEC (mill-2007 sal-2013).

Ir-riskju għal sovraimpożizzjoni bejn il-proġetti tnaqqas aktar permezz tar-rekwiżiti u l-iffissar tal-prijoritajiet tas-sejħiet għal proposti tad-DPIP. Id-data miġbura permezz ta’ proġetti ta’ mmappjar, intervisti ta’ segwitu u l-istħarriġ onlajn indikat li xi proġetti tad-DPIP ikkumplimentaw proġetti ffinanzjati minn programmi oħrajn tal-UE. Eżempji ta’ kumplimentarjetà tal-proġett jistgħu jiġu osservati wkoll fost il-programmi tad-DĠ Ġustizzja (JPEN, JCIV, FRC u Daphne III) .

2.3L-EFFIKAĊJA

L-effikaċja ta’ programm tirreferi għal kemm il-programm kien ta' suċċess fl-ilħuq tal-għanijiet tiegħu, u kemm il-proġetti tad-DPIP kellhom suċċess fil-kisba tal-għanijiet tal-proġetti tagħhom stess.

2.3.1Il-kisbiet tal-programm

L-evidenza miġbura sa issa tissuġġerixxi li b'mod ġenerali, Daphne III kien effettiv fl-ilħuq tal-għanijiet ġenerali tal-programm. Madankollu, wieħed għandu jinnota li 51 inizjattiva biss ġew ikkofinanzjati matul il-perjodu ta’ finanzjament 2007-2013. Għalhekk, il-kontribut għall-ilħuq tal-objettiv relatat mal-prevenzjoni u t-tnaqqis ta’ użu tad-droga fl-UE jista’ jkun wieħed relattiv biss . Madankollu, id-DPIP ikkontribwixxa għat-trawwim ta’ sensibilizzazzjoni intra-Ewropea u informazzjoni dwar id-drogi u l-ħsara assoċjata magħhom, b’mod partikolari fost iż-żgħażagħ u dawk li jieħdu d-droga.

Barra minn hekk, l-inizjattivi ffinanzjati mid-DPIP wasslu għal djalogu mtejjeb dwar id-drogi, u ħeġġew l-iskambju tal-aħjar prattika fost partijiet ikkonċernati, b’mod partikolari NGOs, assistenti soċjali, dawk li jfasslu l-politika u esperti. L-inizjattivi kisbu impatt usa’ fl-Istati Membri fejn il-maġġoranza tal-attivitajiet ġew implimentati jiġifieri: l-Italja, ir-Renju Unit, il-Ġermanja, in-Netherlands, Franza, Spanja, il-Portugall, il-Belġju, ir-Repubblika Ċeka, il-Bulgarija u l-Estonja .

Madankollu, l-inizjattivi ffinanzjati mid-DPIP ikkontribwixxew sa ċertu punt għall-implimentazzjoni tal-Istrateġija tal-UE dwar id-Drogi u pjanijiet ta’ azzjoni relatati. Dan huwa dovut għall-fatt li l-implimentazzjoni u l-iżvilupp tal-Istrateġija dwar id-Drogi u l-Pjan ta’ Azzjoni relatat kien kopert fi grad inqas mill-azzjonijiet meta mqabbel ma’ objettivi / prijoritajiet oħrajn.

Il-programm kiseb l-objettiv ġenerali tiegħu anki permezz tal-kuntratti tal-akkwist pubbliku. Il-programm kien iffukat f’livell inqas fuq l-appoġġ tal-iżvilupp tal-leġiżlazzjoni u l-politiki fil-livell nazzjonali u tal-UE u f’livell ogħla fuq l-iżvilupp ta’ prattiki ġodda relatati mal-prevenzjoni / mat-tnaqqis tad-droga. Madankollu, ma kienx ta’ suċċess b’mod ugwali fl-inkorporazzjoni ta’ dawk il-prattiki fil-politiki fil-livell tal-UE. Fuq l-istess binarju, ftit proġetti biss ikkontribwixxew għall-iżvilupp ta’ politika nazzjonali. Għalkemm dawk li jfasslu l-politika kienu involuti b’mod attiv fil-biċċa l-kbira tal-proġetti DPIP, hemm ftit evidenza li kuntatti ma’ dawn il-partijiet ikkonċernati wasslu għal impatt reali dwar l-iżvilupp tal-politika .

Objettiv ġenerali 1: il-prevenzjoni u t-tnaqqis tal-użu tad-droga, id-dipendenza u d-dannu relatat mad-droga

Interventi ffinanzjati mid-DPIP implimentaw firxa wiesgħa ta’ attivitajiet li tejbu s-sensibilizzazzjoni u d-djalogu dwar id-drogi. Tejbu wkoll il-prevenzjoni u għenu biex jitnaqqas l-użu tad-droga, id-dipendenza u d-dannu relatat mad-droga. Dan l-objettiv kien primarjament indirizzat bl-attivitajiet ta' sensibilizzazzjoni u ta’ tagħlim reċiproku.

B’mod partikolari l-attivitajiet ta’ tagħlim reċiproku wasslu għal djalogu mtejjeb dwar id-drogi, u ħeġġew l-iskambju tal-aħjar prattika fost il-partijiet ikkonċernati minn ambjenti differenti. Barra minn hekk, dawn għenu biex jinħolqu netwerks multidixxiplinarji u transnazzjonali li huma speċjalizzati fil-prevenzjoni tad-droga (12-il netwerk ġew stabbiliti jew estiżi matul il-perjodu ta’ finanzjament). Dan l-impatt kien aktar prominenti fl-Istati Membri fejn tali attivitajiet ġew implimentati direttament: l-Italja, ir-Renju Unit, in-Netherlands u l-Awstrija, segwiti minn – b’mod limitat ħafna – id-Danimarka, il-Bulgarija, il-Portugall u r-Repubblika Ċeka. Kważi nofs l-azzjonijiet organizzaw workshops u jew gruppi fokus (saru 20 b'kollox) .

Attivitajiet ta’ sensibilizzazzjoni tejbu l-kuxjenza u l-informazzjoni dwar id-drogi u l-ħsara assoċjata magħhom. Għal darb’oħra dan l-impatt kien aktar evidenti fl-Istati Membri fejn tali attivitajiet ġew direttament implimentati, jiġifieri: l-Italja, ir-Renju Unit, il-Ġermanja, in-Netherlands u Spanja, segwiti minn Franza, il-Litwanja, il-Portugall, id-Danimarka, l-Estonja u s-Slovenja .

L-attivitajiet kellhom fil-mira tagħhom primarjament persuni li huma f’riskju u gruppi vulnerabbli (bħaż-żgħażagħ, nisa, gruppi żvantaġġati u priġunieri) biex titqajjem il-kuxjenza tagħhom dwar il-konsegwenzi ta’ użu tad-droga. Attivitajiet ta’ sensibilizzazzjoni kellhom ukoll fil-mira l-pubbliku ġenerali .

Objettiv ġenerali 2: biex ikun hemm titjib fl-informazzjoni dwar l-użu tad-droga